بیرلشمیش میللتلر تشکیلاتینین دونیا ارزاق پروگرامی مودورو دیوید بیسلی، یمنده ۱۸ میلیون نفرین آجلیق تهدیدی ایله قارشی قارشیا اولدوغونو آچیقلادی.
بیسلی، ایچ ساواشین داوام ائتدیگی و دونیانین ان پیس اینسانی بحرانلارین‌دان بیرینین یاشاندیغی یمنه سفرینین آردین‌دان بیرلشمیش میللتلر باش قرارگاهین‌دا مطبوعات کنفرانسین‌دا اؤلکه‌ده‌کی وضعیته دقت چکدی.
اؤلکه‌ده ۸ ایله ۱۴ میلیون اینسانین یوکسک درجه‌ده آجلیغین آستاناسین‌دا اولدوغونو بیلدیر‌ن بیسلی، خسته‌خانالارداکی وضعیتین ده پیس اولدوغونو دئدی.
یمن‌ده حوثیلر ایله عربیستان رهبرلیگی آلتین‌داکی کوالیسیون گوج‌لری طرفین‌دن دستک‌لنن حکومت گوج‌لری آراسین‌دا ۳ ایلد‌ن آرتیق مدت‌دیر باش وئره‌ن چاتیشمالاردا مینلرله اینسان حیاتینی ایتیردی.
بیرلشمیش میللتلره گؤره، یمن‌ده ۲۲ میلیون‌دان چوخ اینسان یاردیما و قوروماغا احتیاج دویور.
اؤلکه‌ده، تمیز سو اولماماسی، یئترسیز قیدالانما، درمان و طبی لوازمده‌کی نقصان کیمی سببلرله وبا باش‌دا اولماق اوزره یولوخوجو خسته‌لیکلر هر گئچه‌ن گون آرتیر.
یمن‌ده ارزاق تهلوکه‌سیزلیینین و اقتصادی وضعیتین پیسه گئتدیگینی، ارزاق قیمتلرینین آرتدیغینی و پول بیریمی ریالین چؤکدوگونو سؤیله‌ین بیسلی،
"اؤلکه‌ده تام بیر فلاکت یاشانیر" دئیه دانیشدی.
بیسلی، ۸ میلیون اینسانین دولانیشیق قایناقلارینی ایتیردیگینی، اؤلکه‌ده ۱،۲ میلیون مأمورا ایکی ایلدیر دوزگون آیلیق وئریلمه‌دیینی، اقتصادی چؤکوشون قارشی‌سینین آلینماسی اوچون اؤلکه‌یه ۲۰۰ میلیون دلار وئریلمه‌سی لازیم اولدوغونو سؤیله‌دی.
